[{"text_idx": "#000002", "text": "Our research response to COVID-19"}, {"text_idx": "#000003", "text": "Mae astudiaeth yn dangos bod COVID-19 yn gysylltiedig a\u0302 chyflyrau wedi haint ond bod y baich gofal iechyd yn isel"}, {"text_idx": "#000004", "text": "Mae astudiaeth gan Gwyddor Data Poblogaeth ym Mhrifysgol Abertawe wedi datgelu er bod COVID-19 yn gysylltiedig a\u0302 risgiau uwch o gyflyrau wedi haint, megis blinder ac emboledd, roedd y baich gofal iechyd yn gyffredinol yn isel, a phrin iawn oedd y bobl a oedd yn profi canlyniadau andwyol yn dilyn COVID-19."}, {"text_idx": "#000005", "text": "Cyhoeddwyd yr astudiaeth gydweithredol hon yn BMC Medicine, ac roedd wedi\u2019i harwain gan ymchwilwyr yn y Ganolfan Genedlaethol ar gyfer Ymchwil Iechyd a Lles y Boblogaeth. Astudiwyd data 249,390 o unigolion gyda phrawf PCR positif."}, {"text_idx": "#000006", "text": "Mae COVID hir yn bryder ac er y bydd y rhan fwyaf o bobl sy\u2019n profi COVID-19 yn adfer yn gyflym, mae lleiafrif anhysbys yn profi symptomau estynedig. Nod yr astudiaeth hon oedd archwilio hyd a lled a natur y newidiadau sy\u2019n gysylltiedig a\u0302 haint COVID-19 o ran y defnydd o ofal iechyd."}, {"text_idx": "#000007", "text": "Bu\u2019r ti\u0302m ymchwil yn arsylwi ar gyswllt gofal iechyd yn ystod 1 i 4 wythnos a 5 i 24 wythnos yn dilyn prawf positif o\u2019u cymharu a\u0302\u2019r rhai hynny a brofodd yn negatif am y firws."}, {"text_idx": "#000008", "text": "Ystyriodd y ti\u0302m y canlyniadau sylfaenol, gan gynnwys salwch ar o\u0302l firws a blinder fel arwydd o COVID hir. Mae\u2019r ti\u0302m hefyd wedi archwilio canlyniadau eilaidd, gan gynnwys cysyniadau terminoleg glinigol ar gyfer emboledd, cyflyrau anadlu, cyflyrau iechyd meddwl, llythyron salwch neu fynd i\u2019r ysbyty."}, {"text_idx": "#000009", "text": "Roedd blinder ac emboledd yn fwy tebygol o ddigwydd yn yr holl unigolion sy\u2019n profi\u2019n bositif yn ystod y pedair wythnos gyntaf, ond roedd gorbryder ac iselder yn fwy tebygol.\nRoedd unigolion COVID positif yn parhau i fod yn destun risg uwch o flinder ac emboledd wedi pedair wythnos.\nMae\u2019r holl unigolion sy\u2019n profi\u2019n bositif mewn mwy o berygl o salwch ar o\u0302l firws wedi pedair wythnos. Fodd bynnag, lleiafrif bychan yn unig o boblogaeth yr astudiaeth a oedd yn destun effeithiau salwch ar o\u0302l firws.\nRoedd y bobl hynny nad oeddent erioed wedi cael eu profi\u2019n sylweddol llai tebygol o brofi\u2019r holl ganlyniadau a ystyriwyd yn yr astudiaeth o\u2019u cymharu a\u0302\u2019r rhai hynny a oedd wedi profi\u2019n negatif ar gyfer COVID-19."}, {"text_idx": "#000010", "text": "Meddai awdur arweiniol yr astudiaeth, Dr Jon Kennedy: \u201cMae ein canfyddiadau ymchwil yn rhoi sicrwydd y ceir canlyniadau andwyol wedi COVID ond bod nifer gyffredinol y bobl sy\u2019n ceisio gofal iechyd ar gyfer hyn yn isel."}, {"text_idx": "#000011", "text": "Er hyn, mae\u2019n rhaid nodi bod digwyddiadau andwyol megis emboledd yn ddifrifol ac felly dylai clinigwyr fod yn ymwybodol o\u2019r cyfraddau uwch am gyfnod hwy yn achos y bobl hynny sydd wedi cael COVID. Mae hefyd yn bwysig bod gweithwyr proffesiynol gofal iechyd yn ystyried iechyd meddwl yn dilyn COVID oherwydd gallai hyn gael ei guddio neu ei ddiagnosio fel COVID hir ac efallai na fydd cleifion yn derbyn y gofal priodol."}, {"text_idx": "#000012", "text": "Mae\u2019r astudiaeth hon yn gam pwysig tuag at ddeall canlyniadau iechyd y firws a\u2019r galwadau dilynol o ran gofal iechyd, a gall helpu i lywio penderfyniadau am ddarpariaeth gofal iechyd, llunio polisi a pharatoi ar gyfer pandemig yn y dyfodol.\u201d"}]